## Rješenje kojim se zabranjuje raspolaganje ili opterećenje sa dionicama trgovačkog društva Podravska banka d.d. Koprivnica, burzovne oznake PDBA-R-A, koje se vode na računu investitora: K.G. i drugih,

### NN 11/2007 (31.1.2007.), Rješenje kojim se zabranjuje raspolaganje ili opterećenje sa dionicama trgovačkog društva Podravska banka d.d. Koprivnica, burzovne oznake PDBA-R-A, koje se vode na računu investitora: K.G. i drugih,

# HRVATSKA AGENCIJA ZA NADZOR FINANCIJSKIH USLUGA

**526**

Na temelju odredbe članka 15. stavka 1. točke 3. i članka 8. stavka 1. Zakona o
Hrvatskoj agenciji za nadzor financijskih usluga (»Narodne novine« br. 140/05),
te članka 15. stavka 2. i stavka 4. točke 9. Zakona o tržištu vrijednosnih
papira (»Narodne novine« br. 84/02 i 138/06) u predmetu nadzora nad provođenjem
povećanja temeljnog kapitala Podravske banke d.d., Opatička 3, Koprivnica
ulozima u novcu i izdavanju redovnih dionica privatnom ponudom, Hrvatska
agencija za nadzor financijskih usluga na sjednici održanoj 18. siječnja 2007.
godine donijela je

## RJEŠENJE

I. Zabranjuje se raspolaganje ili opterećenje sa 3.852 dionica trgovačkog
društva Podravska banka d.d. Koprivnica, burzovne oznake PDBA-R-A, koje se vode
na računu investitora: K.G. iz Koprivnice, broj 3158624, kod Središnje
depozitarne agencije d.d. Zagreb, na rok od 60 dana od dana konačnosti ovog
Rješenja.
II. Zabranjuje se raspolaganje ili opterećenje sa 140 dionica trgovačkog društva
Podravska banka d.d. Koprivnica, burzovne oznake PDBA-R-A, koje se vode na
računu investitora S. K. iz Koprivnice, broj 3146880 kod Središnje depozitarne
agencije d.d. Zagreb, na rok od 60 dana od dana konačnosti ovog Rješenja.
III. Zabranjuje se raspolaganje ili opterećenje sa 752 dionice trgovačkog
društva Podravska banka d.d. Koprivnica, burzovne oznake PDBA-R-A, koje se vode
na računu investitora M. T. iz Zagreba, broj 3150844 kod Središnje depozitarne
agencije d.d. Zagreb, na rok od 60 dana od dana konačnosti ovog Rješenja.
IV. Zabranjuje se raspolaganje ili opterećenje sa 517 dionica trgovačkog društva
Podravska banka d.d. Koprivnica, burzovne oznake PDBA-R-A, koje se vode na
računu investitora M. Z. iz Koprivnice, broj 205184 kod Središnje depozitarne
agencije d.d. Zagreb, na rok od 60 dana od dana konačnosti ovog Rješenja.
V. Zabranjuje se raspolaganje ili opterećenje sa 2000 dionica trgovačkog društva
Podravska banka d.d. Koprivnica, burzovne oznake PDBA-R-A, koje se vode na
računu investitora M. M. iz Zagreba, broj 17574 kod Središnje depozitarne
agencije d.d. Zagreb, na rok od 60 dana od dana konačnosti ovog Rješenja.
VI. Nalaže se Središnjoj depozitarnoj agenciji d.d. iz Zagreba, Heinzelova 62a
da na računima investitora navedenim u točkama I. do V. izreke ovog Rješenja,
blokira odnosno onemogući otuđenje ili opterećenje dionica Podravske banke d.d.
u količinama koje su navedene u točkama I. do V. izreke ovog Rješenja.
VII. Nalaže se Središnjoj depozitarnoj agenciji d.d. iz Zagreba, Heinzelova 62a
da o učinjenom iz točke VI. ovog Rješenja bez odgode obavijesti Hrvatsku
agenciju za nadzor financijskih usluga.
VIII. Nalaže se Upravi Podravske banke d.d. da bez odgode o ovom Rješenju
obavijesti dioničare navedene u točkama I. do V. izreke ovog Rješenja te da o
učinjenom bez odgode obavijesti Hrvatsku agenciju za nadzor financijskih usluga.
IX. Ovo Rješenje objavit će se u »Narodnim novinama«.

```
Obrazloženje
```

Hrvatska agencija za nadzor financijskih usluga (dalje u tekstu: »Agencija«) je
18. siječnja 2007. godine donijela Rješenje o pokretanju postupka nadzora nad
provođenjem povećanja temeljnog kapitala Podravske banke d.d., Opatička 3,
Koprivnica ulozima u novcu i izdavanju redovnih dionica privatnom ponudom,
klasa:UP/I-041-02/07-01/3, urbroj: 326-321/07-01.
Agencija je 17. studenoga 2006. godine Rješenjem klasa UP/I-450-08/06-11/33,
urbroj: 326-111-/06-8, a koje je postalo konačno 21. studenoga 2006. godine
odobrila Prospekt za izdavanje dionica privatnom ponudom.
Nakon provedenog postupka izdavanja dionica Agencija je zaprimila pritužbe više
dioničara Podravske banke d.d. u kojima je ukazano na moguće nepravilnosti i
nezakonitosti prilikom provođenja upisa dionica u drugom krugu.
Agencija je zatražila i dobila pismena očitovanja osoba koje su sudjelovale u
upisu dionica u drugom krugu.
Agencija je u okvirima svoje nadležnosti uzela i izjave osoba koje imaju
saznanja o tijeku i postupcima upisa dionica u drugom krugu.
Iz navedenog je proizlazila osnovana sumnja o postojanju nezakonitosti i
nepravilnosti kojima je bio ugrožen položaj pojedinih sudionika na tržištu
kapitala.
Konkretno nezakonitosti i nepravilnosti koje je Agencija utvrdila odnose se na
sumnju o nejednakom tretmanu dioničara Podravske banke d.d. do koje je došlo 16.
prosinca 2006. godine pri provođenju postupka upisa dionica u drugom kruga.
Agencija je utvrdila da Uprava Izdavatelja nije postupila sukladno odobrenom
Prospektu niti je postupala pažnjom dobrog stručnjaka koja se zahtijevala da bi
svi dioničari imali jednaki tretman kako je propisano člankom 211. Zakona o
trgovačkim društvima.
Agencija je utvrdila da Uprava Izdavatelja nije spriječila formiranje tzv »liste
čekanja«, na koju su se upisali određeni dioničari i na taj način stekli pravo
prvenstva na neograničeni upis dionica u drugom krugu.
Odobrenim Prospektom navedena lista nije bila niti predviđena niti odobrena od
strane Agencije.
Formiranje navedene »liste čekanja« Agencija je utvrdila nadzornim radnjama te
iz izjava svjedoka.
Određeni dioničari su samoinicijativno sastavili tzv »listu čekanja«, na koju su
sami sebe upisali. Pozivajući se na upis iste, nekoliko dioničara je u 7 sati
16. prosinca 2006. godine ostvarilo prednost pri ulazu u službene prostorije
Podravske banke i izvršilo upis i uplatu dionica drugog kruga.
Radi se o prvih 5 (pet) dioničara s navedene liste koji su upisali svih 7261
dionicu dok je na listi bilo navodno preko 50 osoba. Također, Agencija napominje
da je po izjavama svjedoka, u redu koji se formirao bilo više stotina osoba.
Upravo zbog predviđanja velikog interesa dioničara Uprava Podravske banke d.d.
je unaprijed angažirala veći broj zaštitara koji su osiguravali red pred
službenim prostorijama banke.
Agencija smatra da je obveza Uprave bila, u trenutku kada je bilo jasno da je
interes za drugi krug upisa značajno veći od preostalog broja dionica, osigurati
mehanizme osiguravanja pravičnog i transparentnog upisa preostalih dionica.
Sama činjenica da je unaprijed angažiran veći broj zaštitara ukazuje na
činjenicu da je Uprava Podravske banke d.d. bila svjesna situacije, te je unatoč
navedenom, propustila zaštititi načelo jednakog položaja dioničara.
Uprava Izdavatelja nije poduzela dužne radnje da provjeri autentičnost navedene
liste.
Također Agencija je utvrdila da su Nadzorni odbor na sjednici od 5. prosinca
2006. i Uprava Podravske banke d.d. 14. prosinca 2006. godine, o čemu su
sastavljeni Zapisnici, uputili preporuku svim zaposlenicima Podravske banke d.d.
koji imaju pravo na sudjelovanje u drugom krugu upisa da se suzdrže od
konzumiranja tog prava, bez navođenja objektivnog razloga.
Iz svega navedenog proizlazi sumnja da je postupcima Nadzornog odbora i Uprave
Podravske banke d.d. povrijeđeno pravo dioničara na jednak tretman.
Ovim Rješenjem zabranjuje se raspolaganje ili opterećenje dionicama Podravske
banke d.d. na računima osoba koje su upisane u drugom krugu, a za koje Agencija
smatra da su stečene na nezakonit način, odnosno osobama na koje su tako stečene
dionice prenesene.
Utvrdivši sumnju o nezakonitosti stjecanja vrijednosnih papira, sukladno članku
15. stavak 4. točka 9. Zakona, Agencija je našla potrebnim naložiti druge mjere
koje su potrebne za uklanjanje posljedica koje su nastale izvršenjem ili
propuštanjem radnji od strane sudionika na tržištu kapitala
Sukladno članku 135. Zakona o općem upravnom postupku, Agencija smatra da je
utvrdila činjenice i okolnosti koje su značajne za donošenje ovog privremenog
rješenja.
Slijedom navedenog, Agencija smatra da je strankama u postupku prije donošenja
bilo kakvih mjera bila dana mogućnost da se očituju o svojim pravima i pravnim
interesima, sukladno odredbi članka 135. Zakona o općem upravnom postupku.
Temeljem članka 15. stavak 4. točka 9. Zakona, kada utvrdi nezakonitosti i
nepravilnosti kojima se ugrožava položaj i interesi pojedinih sudionika na
tržištu kapitala, Agencija će naložiti druge mjere koje su potrebne za
uklanjanje posljedica koje su nastale izvršenjem ili propuštanjem radnji od
strane sudionika na tržištu kapitala.
Sukladno odredbama članka 8. stavka 3. Zakona o Hrvatskoj agenciji za nadzor
financijskih usluga (»Narodne novine« br. 140/05) ovo Rješenje će se objaviti u
»Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku 30 dana od dana
primitka ovog rješenja.

Klasa: UP/I-041-02/07-01/3
Urbroj: 326-321/07-02
Zagreb, 18. siječnja 2007.

Predsjednik Uprave
**Ante Samodol**, v. r.

Rješenje, NN 11/2007-526
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)